প্রধানমন্ত্রী নরেন্দ্র মোদীর তৎপরতায় প্রাণ বাঁচল বেশ কয়েকজন সাংবাদিক এবং চিত্রসাংবাদিকের। 
গুজরাতের সৌরাষ্ট্রে আজ নর্মদা সেচ প্রকল্পের উদ্বোধন করেন প্রধানমন্ত্রী। গুজরাতের উপমুখ্যমন্ত্রী নিতিন পটেল জানিয়েছেন, অজি-৩ বাঁধের জল ছাড়ার জন্য সুইচ টিপে মোদী জলস্রোতের দিকে তাকান। সে সময় তিনি দেখেন, তীব্র বেগে ছুটে আসা জলস্রোতের গতিপথে দাঁড়িয়ে রয়েছেন কিছু সাংবাদিক এবং অনুষ্ঠানের ছবি তুলছেন কয়েকজন চিত্রসাংবাদিক। জল যে সেই দিকেই আসছে, কাজে ব্যস্ত সাংবাদিকদের সেদিকে ভ্রুক্ষেপ নেই। 
প্রধানমন্ত্রীই প্রথম বাঁ হাত তুলে দাঁড়িয়ে থাকা সাংবাদিকদের সরে যেতে বলেন। তখনই গুজরাতের মন্ত্রী এবং সরকারি আধিকারিকেরাও দেখতে পান বিপজ্জনক জায়গায় দাঁড়িয়ে রয়েছেন বেশ কয়েকজন সাংবাদিক। দেখা যায়, প্রধানমন্ত্রী পিছন ফিরে বিষয়টি নিয়ে কিছু বলছেন এবং হাত দিয়ে জলস্রোতের দিকে দেখাচ্ছেন। মুখ্যমন্ত্রী বিজয় রূপানিও হাত নেড়ে সাংবাদিকদের সরে যেতে বলেন। প্রায় সঙ্গে সঙ্গেই সরে যান সাংবাদিকেরা। কিছুক্ষণের মধ্যেই তীব্র জলস্রোত আছড়ে পড়ে সেখানে। গুজরাতের উপমুখ্যমন্ত্রী বলেন, ‘‘প্রধানমন্ত্রী হঠাৎই সাংবাদিকদের দেখতে পান। তিনি সময়মতো সতর্ক না করলে ওঁরা হয়তো ভেসেই যেতেন।’’